FollaCell

MM FollaCell er en produsent av kjemisk termo-mekanisk tremasse (CTMP) i Follafoss i Steinkjer kommune. I 2023 hadde fabrikken over 60 ansatte og en årlig produksjonskapasitet på ca. 180 000 tonn CTMP. Fabrikken eies av det østerrikske papir- og emballasjekonsernet Mayr-Melnhof Karton AG.

 Historie 
Aksjeselskapet Folla ble stiftet i 1901. Sagbruksdriften ved Folla kom nå inn i ordnede former, og i 1902 var ny sag på plass i sagbruket i Follafoss. Sagen ble drevet av elektrisitet fra den første generatoren i Folla.

I 1908 ble AS Folla solgt til konsul Gustaf Oskar Örn, smelteverksingeniør Tharaldsen og godseier Otto Schultz på Egge. De bygde kraftstasjon og tresliperi i Follafoss, og i 1909 ble den aller første masseballen produsert.

I 1919 ble tresliperiet og fallrettighetene solgt til Nord-Trøndelag fylkeskommune, som bygde ut Follafoss kraftverk og etablerte Nord-Trøndelag Elektrisitetsverk (NTE).

I 1983 kjøpte Bjørn Lyng det nedleggingstruede tresliperiet med tilhørende skog av fylkeskommunen. Lyng omstilte produksjonen til CTMP-fabrikk. I 1988 og 1989 ble det bygd flere nyanlegg ved fabrikken, blant annet barkfyr, ny kappe og nytt høykonsblekeri (HC-blekeri). Lyng solgte fabrikken til Norske Skog i 1989.

I juli 2000 ble Folla CTMP solgt til den sørsvenske skogeierforeningen Södra. I august 2012 ble Södra Cell Folla bestemt nedlagt på grunn av sviktende lønnsomhet. I desember inngikk Södra og Mayr-Melnhof Karton en intensjonsavtale om kjøp av fabrikken. I juni 2013 inngikk partene en endelig avtale, og i september 2013, etter ti måneders driftsstans, kunne Mayr-Melnhof gjenoppta produksjonen. De neste ni årene investerte konsernet over 600 millioner kroner i fabrikken.

 Referanser 

 Litteratur 

Kategori:Norske papirmasse- og celluloseprodusenter
Kategori:Norske Skog
Kategori:Næringsliv i Trøndelag
Kategori:Selskaper etablert i 1909